text: Landbruget er en farlig arbejdsplads
  20 februar 2013 kl. 13.02
  Grindsted Landbrugsskole vil nu lave kurser for unge. De ved simpelthen ikke, hvor farlig en arbejdsplads i landbruget kan være, mener skolen.
  Mange unge arbejder i landbruget efter skoletid.
  Men ved de, om de eksempelvis må rense en tagrende? 
  Er de klædt godt nok på til at undgå at de bliver involveret i en arbejdsulykke?
  Nej, mener man på Grindsted Landbrugsskole.
  - Der er store tunge dyr, store maskiner og mange nye arbejdssituationer. De uforudsete farer der er, synes vi de unge skal kende til. De unge mangler erfaringen i de forskellige arbejdssituationer, og derfor skal de lære at se faresignalerne, siger landbrugsskolelærer Poul Thomsen.
  Han opfordrer forældre og landmænd til at sende deres unge af sted på kursus, så de dermed kan undgå at der opstår farlige situationer.
  